המלחמה על הדמוקרטיה

16 במאי 2020, על צד שמאל - מגזין הסוציאל דמוקרטים, למען הסוציאל דמוקרטים, על ידי הסוציאל דמוקרטים

<http://on-the-left-side.org.il/%d7%94%d7%9e%d7%9c%d7%97%d7%9e%d7%94-%d7%a2%d7%9c-%d7%94%d7%93%d7%9e%d7%95%d7%a7%d7%a8%d7%98%d7%99%d7%94/>

**מאת: שאול אריאלי – אל"מ מיל', ד"ר לגיאוגרפיה, מבכירי "יוזמת ז'נבה"**

*אם תגבר ידו של מחנה האזרחים, כמפגינים ביום ראשון ב-13.00 בצמתים, נתניהו וחסידיו עלולים להיאבק באזרחי המדינה במהלכים אלימים.*

**בישראל מתקיימת מלחמה פנימית.**לא הפיכה צבאית, ועדיין לא מלחמת אזרחים. **זוהי מלחמה על המשטר ועל התרבות הפוליטית.**זהו מאבק בין 2 תפיסות-עולם **ביחס למסגרת הפוליטית והכללים החלים על המשתתפים בה, וביחס לתפקידו ולמעמדו של האזרח בחברה דמוקרטית.**

**המאבק ניטש בין מיעוט של אזרחים, הנלחם על קיומה של מערכת דמוקרטיה ליברלית ועל שלטון החוק** – לבין הרוב ה"נתיני", הפועל ליצירת מערכת כללים חדשה הנעה בין אתנוקרטיה לבין רודניות;

**בין הנלחמים על שמירת התנאים שיאפשרו לכל מיעוט פוליטי להפוך לרוב ולהרכיב את הממשלה (כי אפשרות מעשית לחילופי שלטון היא תנאי הכרחי לקיום דמוקרטיה) –** לבין אלו שבהיותם רוב זמני פועלים לבניית מציאות שלטונית וחברתית שתנציח את שליטתם;

**בין הנאבקים למען תרבות פלורליסטית, זכויות למיעוטים, חינוך ל"יהדות פתוחה" הרואה בבני-האדם את מקור הסמכות לניהול חייהם והמגדירה את היהדות כזהותם הלאומית, המעניקה את הבכורה לדורות החיים והעתידיים, והרואה בישראל חברה במשפחת העמים** – לבין המקבלים את "העם היהודי", "המולדת המקראית" ו"ההבטחה האלוהית" כערכים עליונים ובלתי-ניתנים לערעור, שלקיומם כל האמצעים כשרים – כיבוש, אפליה, שחיתות שלטונית, אלימות והסתה; המאמינים ב"יהדות סגורה" המעניקה לאל את מקור הסמכות לניהול חייהם, המגדירה את היהדות כזהותם הדתית, המעניקה את הבכורה לדורות העבר, המבססת את תרבותה על המקורות, והרואה את ישראל כעם לבדד ישכון.

**זהו מאבק בין המחנה המבקש להבטיח את זכויות האזרח של כל אחד ואחת מאזרחי המדינה, ברוח מגילת העצמאות, ולקיים את שלטון החוק על כל המערכות והפרטים בחברה. הרואה בדמוקרטיה כשמה – דמוס קרטוס: שלטון העם – שמתנהל על-פי הכרעת הרוב תוך שמירת זכויות המיעוט.**מחנה שאינו מפרש את אזרחותו רק בהצבעה בקלפי,**אלא בהבטחה מתמשכת להביע את עמדתו במסגרת החוק.**המחנה מתנגד לכל דבר החורג מהגדרה זו של הדמוקרטיה.

מנגד קיים המחנה המאמין שישראל נתונה באיום קיומי (איראן, הערבים, ארגוני הטרור, ערביי ישראל, הקורונה, האנטישמים) ובמצב חירום תמידי, המצדיק כיבוש ושלילת זכותם הלאומית של הפלסטינים, מצדיק זלזול בהחלטות בין-לאומיות ובמוסדות הבין-לאומיים, מצדיק פגיעה לא-מידתית בזכויותיהם הבסיסיות של מיעוטים וקבוצות חלשות. כל מי שמתנגד לשיגעון זה של עם במצור הופך בהכרח ל"בוגד" ול"גייס חמישי", שדינו גירוש לעזה או מוות מקורונה. להישרדות המדומיינת הזו צריך "מנהיג חזק" שבחירתו על-ידי הרוב היהודי משחררת אותו מציות לחוק, מאמירת אמת, מדוגמה אישית, מקיום התחייבויות, מהליכים פליליים, ומכל דבר שמפריע לו בדרכו לדמוקטטורה.

3 מערכות בחירות בשנה מעידות שאף מחנה אינו מבקש פשרה, אלא הכרעה ללא תנאי. **המחנה האחד נלחם על המסגרת הפוליטית הקיימת, המארגנת את יחסי הכוח ומגוון הדעות בחברה ברוח דמוקרטית**. השני נאבק לשנות אותה. סרטוני התעמולה ונאומי ראש ממשלת המעבר ושריו אינם מס שפתיים לבחירות, אלא הבנייה ומיסוד של המערכת החדשה.

נתניהו מנצח ביד רמה על מחנה "הנתינים", המלוכד והממושמע להחריד. בצורה מפוכחת ומתוכננת. נתניהו הציב בעשור האחרון את "וזיריו" **למוטט את יסודות הדמוקרטיה הליברלית, ואת התרבות הפוליטית והמשפטית השולטת בה.**

**הרע יותר עוד לפנינו.** יש אפשרות שמחנה "הנתינים" ישיג הכרעה ויהפוך את ישראל ל"ישרא-בלוף דמוקרטיה". **אם תגבר ידו של מחנה האזרחים, עלול השימוש הציני שעשו עד כה נתניהו ושליחיו בכללי הדמוקרטיה – לפנות את מקומו למהלכים אנטי-דמוקרטיים ואלימים בזירות שונות של המאבק באזרחי המדינה.**